Worcester F 80 Distinctiones

97 Iudicium. Nota quod in scriptura

Iudicium.

¶ Nota quod in scriptura legitur de duobus iudiciis a Deo pro peccatis contra homines promulgatis. Quorum primum fuit comminatum et execucioni demandatum in paradiso, Gen. 2[:17]: *Quocumque die* comederitis *morte morieris*. Sed in passione Christi istud iudicium fuit mitigatum. Aliud iudicum erat in diluuio[[1]](#footnote-1) consummatum, Gen. 6[:5]: *Videns Deus quod multa malitia*, etc. Sed tamen fuit ibi aliqua mitigacio quia occasio anime salue. Sed tercium iudicium, extremum, erit vniuersale in quo nulla erit mitigacio. In quo iudicio quatuor erunt per ordinem: conuocacio mortuorum, accusacio peruersorum, separacio dampnatorum, inuitacio saluandorum. De primo, hec vocacio fiet tuba angelum, [1] Thess. 4[:15]: Canet enim *tuba et mortui*, etc. De quo Hieronimus, siue comedo siue bibo, etc. De secundo, id est, de accusacione peruersorum, nota quod tria scripta autentica erunt aperta contra peccatores, scilicet, Liber passionis Dominice,

Liber consciencie, Liber uite. In primo continentur lamentaciones carnis et ve. Secundus Liber*,* scilicet, consciencie, continet tria capitula, scilicet, cogitaciones, verba, et opera, Matt. 12[:36], de omni verbo otioso, *quod locuti*, etc. Eccle. vltimo [12:14]: *Cuncta quæ fiunt*

/fol. 246vb/

*adducet Deus in* judicio. Tercius aperietur Liber uite, id est, Christus cuius virtute manifestabuntur secreta conscienciarum vnius ad alterum, [1] Cor. 4[:5]: Veniet *Dominus: qui manifestabit consilia[[2]](#footnote-2) cordium*. O quam magna erit accusacio peruersorum quos non solum accusabunt isti libri, sed et omnis creatura. Vnde Christostomus:

¶ In isto die nihil est quod respondeamus vbi omnis mundus stabit contra nos et ipse cogitaciones nostre stabunt contra nos. Illa discucio erit multum timenda vbi iudex erit ita inflexibilis quod non constringetur timore cum sit omnipotentissimus, nec emollietur amore cum sit rectissimus, nec seducetur errore cum sit sapientissimus, nec verecundabitur cum pudore cum sit innocentissimus, nec corumpetur munere cum sit ditissimus, nec flectetur prece cum sit contantissmus. Quid ergo ad ista faciemus, certe quod villicus iniquitatis fecit. Tercio erit ibi separacio dampnatorum, de qua, Matt. 13[:49]: *Exibunt angeli, et separabunt malos*. Igitur, [Isai. 46:8]: *Redite, preuaricatores, ad cor.* Et penitemini dum tempus habetis, quia post hoc tempus non erit tempus penitencie fructuose, Psal. [74:3]: *Cum accepero tempus, ego iusticias judicabo*. Modo habet homo tempus, sed post vitam hanc accipiet Deus sibi tempus, Apo. 10[:6]: *Juravit* angelus quod *amplius tempus* *non erit.* O quanta tunc erit reproborum angustia quia secundum Anselmum, latere erit impossibile, apparere intollerabile. Superius erit iudex iratus, inferius erit horrendus chaos, a dextris peccata accusancia; a senistris demonia ad penam trahenciam; intus consciencia mordens; foris mundus ardens. Quo ergo fugiet miser peccator. Non sursum quia Apo. 6[:16]: *Dicunt montibus, et* collibus, *cadite super nos*. Nec a dextris quia secundum Bernardum, Si essent peccata loquencia, dicerent, tu nos fecisti, non deseremus te, nec a senistris quia ibi est diabolus torquens. Vnde Augustinus, presto erit diabolus recitans quicquid fecimus quando peccauimus et quid fecisse debuimus. Nec etiam intus intra, quia Ysai. 66[:24]: *Vermis eorum non morietur*. Nec forisque secundum Psal. [96:3]: *Ignis ante ipsum precedet*. [Psal. 49:3]: *et in circuitu eius tempestas valida.* Non ergo prestat nisi vincum foramen quo descendat in foramen infernum.

¶ Quar-

/fol. 247ra/

to erit premiacio electorum cum Christus dicet, Matt. 25[:34]: *Venite benedicti Patris mei, possidete[[3]](#footnote-3) vobis regnum paratum a constitutione mundi*.

1. diluuio ] add. ~~mitigatum~~. [↑](#footnote-ref-1)
2. consilia ] *add*. ~~non so~~~~m~~. [↑](#footnote-ref-2)
3. possidete ] *corr.* paratum. [↑](#footnote-ref-3)